Πρόταση ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τη θέσπιση της δεύτερης φάσης του προγράμματος κοινοτικής δράσης (2004-2008) σχετικά με την πρόληψη της βίας εις βάρος παιδιών, εφήβων και γυναικών και την προστασία των θυμάτων και των ομάδων κινδύνου (πρόγραμμα DAPHNE II)

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. ΕΙΣΑΓΩΓΗ

Στις 31 Δεκεμβρίου 2003, λήγει το πρόγραμμα Daphne (2000-2003) [1] για την καταπολέμηση της βίας εις βάρος παιδιών εφήβων και γυναικών.

[1] Απόφαση 293/2000/EΚ, ΕΕ L 34, 9.2.2000, σ. 1

Για το πρόγραμμα αυτό χορηγήθηκαν χρηματοδοτικές πιστώσεις ύψους 20 εκατ. ευρώ. Για κάθε έτος εφαρμογής του θεσπίστηκε ετήσιο πρόγραμμα, στο οποίο ορίζονταν οι στόχοι και οι θεματικές προτεραιότητες, και έγινε πρόσκληση για την υποβολή προτάσεων, με την οποία καλούνται οι οργανώσεις να υποβάλλουν σχέδια προς ενδεχόμενη συγχρηματοδότηση. Ο προϋπολογισμός αυτός έδωσε τη δυνατότητα να συγχρηματοδοτηθούν 140 σχέδια.

Κάθε έτος διεξήχθησαν εξωτερικές αξιολογήσεις με τη μορφή επισκέψεων στα διεξαγόμενα σχέδια. Στις ετήσιες συνοπτικές εκθέσεις παρουσιάστηκαν τα αποτελέσματα και ο αντίκτυπος των χρηματοδοτούμενων σχεδίων και εκτέθηκε η σταδιακή δημιουργία στέρεων και ανθεκτικών δικτύων, μεθοδολογιών και επί τόπου έργου με ευνοϊκές συνέπειες στα θύματα της βίας.

Το πρόγραμμα Daphne, τα σχέδια και τα αποτελέσματά του τυγχάνουν αναγνώρισης στην Ευρώπη και πέρα από αυτήν ως σημαντικό εργαλείο προγραμματισμού για την καταπολέμηση της βίας, και ως πρότυπο χρηστής πρακτικής για τη σύνδεση της περιφερειακής πολιτικής και των πλαισίων με την περιφερειακή συνεργία. Αυτό αναγνωρίστηκε, μεταξύ άλλων, στο δεύτερο παγκόσμιο συνέδριο για την καταπολέμηση της σεξουαλικής εκμετάλλευσης παιδιών επί χρήμασι, που έγινε στη Γιοκοχάμα τον Δεκέμβριο 2001.

Τον Απρίλιο 2002, η Επιτροπή υπέβαλε έκθεση [2] στο Ευρωπαϊκό Κοινοβούλιο και το Συμβούλιο για την εφαρμογή του προγράμματος κατά τα δύο πρώτα έτη του. Η έκθεση αυτή στηρίχθηκε στις ετήσιες αξιολογήσεις παρακολούθησης και τις εκ των υστέρων αξιολογήσεις των αποτελεσμάτων και του αντίκτυπου των χρηματοδοτούμενων σχεδίων. Η έκθεση κατέδειξε ότι το πρόγραμμα επιτυγχάνει τους στόχους του και την προστιθέμενη αξία σε ευρωπαϊκό επίπεδο, συμπληρωματικά προς τις ενέργειες σε εθνικό επίπεδο.

[2] COM(2002) 169 τελικό, SEC(2002) 338

Τον Σεπτέμβριοι 2002, στο ψήφισμά του [3] για την έκθεση της Επιτροπής επί του Daphne, το Ευρωπαϊκό Κοινοβούλιο ζήτησε να συνεχιστεί το πρόγραμμα Daphne πέρα από το 2003 και να του χορηγηθούν επί πλέον χρηματοδοτικές πιστώσεις.

[3] A5-0233/2002 τελικό

Στο Συμβούλιο που έγινε στη Σεβίλλη τον Ιούνιο 2002, η ισπανική προεδρία υπέβαλε έναν Οδηγό χρηστής πρακτικής για την άμβλυνση των επιπτώσεων και την εξάλειψη της βίας εις βάρος των γυναικών, στον οποίο το πρόγραμμα Daphne αναφέρθηκε ως χρηστή πρακτική για τη δικτύωση των ΜΚΟ, αλλά και ως πηγή καλών αποτελεσμάτων. Το Συμβούλιο τάχθηκε υπέρ της συνέχισης, σε ευρωπαϊκό επίπεδο, των ενεργειών στον τομέα της βίας εις βάρος των γυναικών.

Σύμφωνα με τον ορισμό της Παγκόσμιας Οργάνωσης Υγείας, υγεία είναι μια κατάσταση πλήρους σωματικής, ψυχικής και κοινωνικής ευεξίας και όχι απλώς η έλλειψη ασθένειας ή αναπηρίας. Οι αρχές αυτές αναγνωρίζονται επίσης στη σύμβαση των Ηνωμένων Εθνών του 1979 για την κατάργηση κάθε μορφής διακρίσεων κατά των γυναικών (CEDAW), στη σύμβαση των Ηνωμένων Εθνών του 1989 για τα δικαιώματα του παιδιού και το προαιρετικό της πρωτόκολλο για την πώληση παιδιών, την παιδική πορνεία και την παιδική πορνογραφία, τη σύμβαση του 1999 της Διεθνούς Οργάνωσης Εργασίας για τις χειρότερες μορφές παιδικής εργασίας (αριθ. 182), στη διακήρυξη της Βιέννης του 1993 για την εξάλειψη της βίας εις βάρος των γυναικών, στη διακήρυξη και το πρόγραμμα δράσης που εγκρίθηκε στην 4η διάσκεψη για τις γυναίκες που διεξήχθη στο Πεκίνο το 1995 και στα συμπεράσματα του Συμβουλίου για την επανεξέταση της εφαρμογής από τα κράτη μέλη και τα όργανα της ΕΕ του προγράμματος δράσης του Πεκίνου [4] κατά το 2002, στη διακήρυξη και το πρόγραμμα δράσης κατά του σεξουαλικού εμπορίου και της εκμετάλλευσης ανηλίκων που εγκρίθηκε στην πρώτη παγκόσμια διάσκεψη της Στοκχόλμης το 1996 και συμπληρώθηκε στην παγκόσμια δέσμευση της Γιοκοχάμα κατά τη δεύτερη παγκόσμια διάσκεψη το 2001, στη δήλωση και το πρόγραμμα εργασίας της περιφερειακής προπαρασκευαστικής διάσκεψης για τη διάσκεψη της Γιοκοχάμα για Ευρώπη/Κεντρική Ασία (Βουδαπέστη, Νοέμβριος 2001), τη δήλωση της Λισαβόνας του 1988 για τις πολιτικές και τα προγράμματα νεότητας που εγκρίθηκε στην παγκόσμια διάσκεψη υπουργών νεότητας, και στο πρωτόκολλο των Ηνωμένων Εθνών για την εμπορία ανθρώπων, ειδικότερα γυναικών και παιδιών, που συνοδεύει τη σύμβαση των Ηνωμένων Εθνών κατά του διεθνικού οργανωμένου εγκλήματος.

[4] Έγγρ. 14074/02, δεν δημοσιεύθηκε ακόμα στην ΕΕ.

Το Ευρωπαϊκό Κοινοβούλιο κάλεσε την Επιτροπή να χαράξει και να θέσει σε εφαρμογή προγράμματα δράσης για την καταπολέμηση αυτής της βίας, μεταξύ άλλων στα ψηφίσματά του της 18ης Ιανουαρίου 1996 για την εμπορία ανθρώπων [5], της 19ης Σεπτεμβρίου 1996 για τα ανήλικα θύματα βίας [6], της 12ης Δεκεμβρίου 1996 σχετικά με τα μέτρα προστασίας των ανηλίκων στην Ευρωπαϊκή Ένωση [7], της 16ης Δεκεμβρίου 1997 για τη σωματεμπορία γυναικών προς σεξουαλική εκμετάλλευση [8], της 2ας Μαΐου 2000 [9] για την ανακοίνωση της Επιτροπής "Περαιτέρω ενέργειες στην καταπολέμηση της σωματεμπορίας γυναικών" [10], και της 20ής Σεπτεμβρίου 2001 για τον ακρωτηριασμό των γυναικείων γεννητικών οργάνων [11].

[5] ΕΕ C 32, 5.2.1996, σ 88.

[6] ΕΕ C 320, 28.10.1996, σ. 190.

[7] ΕΕ C 20, 20.1.1997, σ. 170.

[8] ΕΕ C 14, 19.1.1998, σ.39.

[9] A5-0127/2000, ΕΕ C 59, 23.2.2001, σ. 307

[10] COM(1998) 726

[11] 2001/2035(INI), ΕΕ C 77E, 28.3.2002, σ. 22-126

Ο χαρακτήρας των θεμάτων που προκύπτουν είναι τέτοια, ώστε είναι ουσιαστικό να υπάρξει τέτοιου είδους συντονισμένη και πολυτομεακή προσέγγιση, στην οποία να εμπλέκονται διάφοροι φορείς αρμόδιοι για την καταπολέμηση αυτών των εγκλημάτων σε επίπεδο Ευρωπαϊκής Ένωσης. Με τη δημιουργία πλαισίου κατάρτισης, πληροφόρησης και ανταλλαγής χρηστών πρακτικών για εκείνους που είναι αρμόδιοι για την καταπολέμηση της βίας υπό κάθε μορφή αναμένεται ότι θα είναι δυνατή η αποτελεσματικότερη πρόληψη και καταπολέμηση αυτής της μορφής βίας.

2. ΠΡΟΤΑΣΗ ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ: ΕΞΕΛΙΞΕΙΣ

Οι προτάσεις για απόφαση του Ευρωπαϊκού Κοινοβουλίου και του Συμβουλίου για τη δεύτερη φάση του προγράμματος Daphne στηρίζονται στην πείρα που αποκτήθηκε κατά την εφαρμογή του τρέχοντος προγράμματος. Η δομή αυτής της πρότασης είναι παρόμοια με εκείνη του αρχικού προγράμματος Daphne του 2000. Δεν υπάρχει λόγος να αλλάξει το πεδίο εφαρμογής της.

Όλες οι μορφές βίας (βία στην οικογένεια, βία στα σχολεία, στα ιδρύματα, στον χώρο εργασίας, σεξουαλική εκμετάλλευση επί χρήμασι, ακρωτηριασμός των γεννητικών οργάνων, αντίκτυπος στην υγεία, βία λόγω φύλου, σωματεμπορία, αντιμετώπιση των δραστών, κλπ.) παραμένουν σημαντικές και θα πρέπει να αποτελέσουν αντικείμενο ενεργειών. Οι οργανώσεις που είναι αρμόδιες για την παροχή βοήθειας στα θύματα αποτελούν πάντα τον καλύτερο ενδιάμεσο φορέα για να φθάσουν οι ενέργειες αυτές στους τελικούς αποδέκτες και να τους παράσχουν βοήθεια. Επί πλέον, επιλέξιμοι για το πρόγραμμα είναι επίσης οι φορείς κατάρτισης, τα πανεπιστήμια, εθελοντικές οργανώσεις, τα κέντρα ερευνών και οι αρχές τοπικής αυτοδιοίκησης, όπως π.χ. τα δημοτικά συμβούλια.

Το πρόγραμμα συμβάλλει στον γενικότερο στόχο να προσφερθεί στους πολίτες υψηλό επίπεδο προστασίας από τη βία, συμπεριλαμβανομένης και της προστασίας της σωματικής και ψυχικής τους υγείας, εντός του πλαισίου ενός χώρου ελευθερίας, ασφάλειας και δικαιοσύνης. Αποβλέπει στην πρόληψη και καταπολέμηση όλων των μορφών βίας εις βάρος παιδιών, εφήβων και γυναικών. Με τον τρόπο αυτό, το πρόγραμμα συμβάλλει στην υγεία και την κοινωνική ευεξία.

Τα προτεινόμενα μέσα είναι τα ακόλουθα:

* Εντοπισμός και ανταλλαγή χρηστών πρακτικών και πείρας,

* Χαρτογράφηση των ερευνών και των μελετών,

* Επί τόπου έργο με την εμπλοκή των αποδεκτών,

* Δημιουργία ανθεκτικών πολυτομεακών δικτύων,

* Κατάρτιση και σχεδιασμός εκπαιδευτικών πακέτων,

* Ανάπτυξη και εφαρμογή προγραμμάτων αντιμετώπισης τόσο των δραστών όσο και των θυμάτων,

* Εκπόνηση και εφαρμογή δραστηριοτήτων ευαισθητοποίησης της κοινής γνώμης στοχοθετημένες προς ορισμένους κύκλους. σχεδιασμός υλικού προς συμπλήρωση του ήδη υπάρχοντος ή προσαρμογή και χρησιμοποίηση του υφιστάμενου υλικού σε άλλες γεωγραφικές περιοχές ή για άλλες στοχοθετημένες ομάδες,

* Διάδοση των αποτελεσμάτων που απορρέουν από το πρόγραμμα Daphne: προσαρμογή τους, μεταφορά και χρησιμοποίησή τους από άλλους αποδέκτες ή άλλες γεωγραφικές περιοχές.

Η προτεινόμενη δομή αντικατοπτρίζει επίσης τα αιτήματα του Ευρωπαϊκού Κοινοβουλίου στο ψήφισμά του, και στηρίζεται σε πρωτοβουλίες που έλαβαν η ισπανική και δανική προεδρία του Συμβουλίου και σε διδάγματα που άντλησε η Επιτροπή κατά την εφαρμογή του τρέχοντος προγράμματος Daphne. Αυτό οδήγησε στην καθιέρωση νέας ορολογίας και νέων τύπων ενεργειών:

* Η πρόταση εισηγείται να κρατηθεί μέρος των ετήσιων χρηματοδοτικών πιστώσεων για μεγάλης κλίμακας σχέδια που θα δώσουν τη δυνατότητα σε ευρύτερες εταιρικές σχέσεις να θέσουν σε εφαρμογή εκτεταμένες ενέργειες. Το ανώτατο όριο της κοινοτικής χρηματοδότησης για αυτά τα σχέδια θα μπορούσε να φθάσει σε 250.000 EUR (σε σύγκριση με το σημερινό 125.000 EUR),

* Η πρόταση εισάγει συμπληρωματικές ενέργειες, όπως μελέτες, ανάπτυξη δεικτών, συγκέντρωση δεδομένων, διάδοση αποτελεσμάτων, σεμινάρια, συσκέψεις εμπειρογνωμόνων ή άλλες ενέργειες για να ενισχυθεί η γνωστική βάση του προγράμματος και να διαδοθεί η πληροφόρηση και τα αποτελέσματα που απορρέουν από το πρόγραμμα.

Η συγχρηματοδότηση προτείνεται να περιοριστεί στο 80% κατ' ανώτατο όριο της συνολικής δαπάνης του σχεδίου.

Το προτεινόμενο ποσό δημοσιονομικής αναφοράς για το πρόγραμμα αυξάνεται δεδομένου του ευρέως ενδιαφέροντος που σημειώθηκε κατά το προηγούμενο πρόγραμμα και της προσχώρησης των νέων χωρών. Η πρόταση αναφέρει δημοσιονομική αναφορά ύψους 65 εκατ. ευρώ. Η αύξηση δικαιολογείται κατ' αρχάς από το γεγονός ότι στο προηγούμενο πρόγραμμα Daphne μόνο το 13% των υποβληθεισών προτάσεων μπόρεσε να χρηματοδοτηθεί, και ότι στην πράξη τουλάχιστον οι διπλάσιες θα ήσαν άξιες να διεξαχθούν. Κατά δεύτερο λόγο, η προσχώρηση των 10 νέων κρατών μελών θα αυξήσει τη ζήτηση. Ο πληθυσμός τους είναι μικρότερος, αλλά τα προβλήματα βίας είναι σοβαρότερα. Κατά συνέπεια, η ανάγκη δράσης στις χώρες αυτές είναι πραγματική.

Υπάρχουν μερικές φορές κενά στα θέματα που καλύπτουν οι προτάσεις που υποβλήθηκαν στην Επιτροπή σε σύγκριση με τις θεματικές προτεραιότητες που καθορίζονται στα ετήσια προγράμματα. Αυτά σημειώθηκαν χάρη στις εξωτερικές αξιολογήσεις που διεξήχθησαν για το προηγούμενο πρόγραμμα. Κατά συνέπεια, προτείνεται να επισημαίνει κάθε χρόνο το εκάστοτε ετήσιο πρόγραμμα εργασίας μερικές συγκεκριμένες ενέργειες αναφέροντας τον τύπο τους (εκστρατεία, μελέτες, ειδικοί τομείς βίας κλπ) και προσδιορισμένα θέματα και στόχους. Το μέτρο αυτό θα βοηθήσει στην καλύτερη επικέντρωση των ενεργειών και αναμένεται ότι θα αυξήσει τον αντίκτυπό τους.

Με βάση την αποκτηθείσα πείρα, αλλά και τις προτάσεις που περιέχει το ψήφισμα του Ευρωπαϊκού Κοινοβουλίου, φαίνεται ότι το πρόγραμμα θα πρέπει να προβλέψει συμπληρωματικά μέτρα που θα επιτύχουν αποδοτικότερα τους στόχους του προγράμματος, από άποψη διάδοσης των αποτελεσμάτων και κατανόησης των διαφόρων φαινομένων βίας. Στο ετήσιο πρόγραμμα εργασίας η Επιτροπή θα μπορούσε να προσδιορίσει θέματα και τομείς όπου η ίδια θα επιθυμούσε τη διεξαγωγή άμεσων ενεργειών. Για παράδειγμα, την ανάπτυξη δεικτών για τη βία, την καθιέρωση διαδικασίας για την τακτική και διαρκή συλλογή δεδομένων, την εξαγωγή και συναγωγή θεμάτων πολιτικής από το έργο που επιτυγχάνεται μέσω των χρηματοδοτούμενων σχεδίων, ή τη διάδοση των χρηστών πρακτικών που απορρέουν από χρηματοδοτούμενα σχέδια. Αυτές οι ενέργειες έχουν άμεσο ενδιαφέρον για την Επιτροπή και για τον λόγο αυτό οι τεχνικές προδιαγραφές αυτών των ενεργειών θα πρέπει να χαράσσονται από την Επιτροπή αυτή να στηρίζονται σε εξωτερικές προτάσεις. Οι εν λόγω δραστηριότητες θα αυξήσουν τη γνωστική βάση του προγράμματος και θα συντελέσουν στη διάδοση των χρηστών πρακτικών που αποτελεί τον απώτερο στόχο του προγράμματος. Η συγχρηματοδότηση των εν λόγω ενεργειών μπορεί να φθάσει το 100%. Εντούτοις, ορίζεται ποσοστό 15% ως όριο των ετήσιων πιστώσεων που μπορούν να χρησιμοποιηθούν για αυτά τα συμπληρωματικά μέτρα.

Η προτεινόμενη διαδικασία επιτροπής για την εφαρμογή του προγράμματος γίνεται βάσει του υποδείγματος στην απόφαση του Συμβουλίου της 28ης Ιουνίου 1999 για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή [12], όπως για το προηγούμενο πρόγραμμα Daphne. Τα μέτρα εφαρμογής των προγραμμάτων προτείνεται να θεσπιστούν σύμφωνα με τη συμβουλευτική διαδικασία.

[12] ΕΕ L 184, 17.7.1999 σ. 23 - 26

3. ΠΡΟΤΑΣΗ ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ: ΑΡΘΡΑ

Άρθρο 1

Το άρθρο 1 θεσπίζει τη δεύτερη φάση του προγράμματος Daphne και ορίζει την πενταετή του διάρκεια με έναρξη από 1ης Ιανουαρίου 2004.

Άρθρο 2

Το άρθρο 2 ορίζει τους στόχους του προγράμματος. Στη συνέχεια αναπτύσσει τις ενέργειες που πρόκειται να εφαρμοστούν στο πλαίσιο του προγράμματος, και συγκεκριμένα τις διακρατικές και τις συμπληρωματικές ενέργειες. Οι πρώτες πρέπει να επιλέξουν σχέδια μετά από προσκλήσεις υποβολής προτάσεων, ενώ οι δεύτερες θα τεθούν σε εφαρμογή με πρωτοβουλία της Επιτροπής.

Άρθρο 3

Το άρθρο 3 περιγράφει ποιος μπορεί να συμμετάσχει στο πρόγραμμα από άποψη οργανώσεων και γεωγραφικής κάλυψης. Γίνονται επίσης αναφορές στις ελάχιστες προϋποθέσεις επιλεξιμότητας, π.χ. ο ελάχιστος αριθμός εταίρων και η διάρκεια.

Άρθρο 4

Στο άρθρο 4 καταγράφονται οι ενέργειες του προγράμματος. Οι ενέργειες αναπτύσσονται περαιτέρω και εξηγούνται στο παράρτημα.

Άρθρο 5

Η παράγραφος 1 αφορά τις πιστώσεις του προϋπολογισμού για το πρόγραμμα, ενώ οι επόμενες παράγραφοι εκθέτουν τις βασικές αρχές για τη χρηματοδότηση των ενεργειών.

Άρθρο 6

Το άρθρο 6 αφορά την εφαρμογή του προγράμματος. Η παράγραφος 1 αναφέρει ότι η εφαρμογή του θα διεξαχθεί από την Επιτροπή. Οι επόμενες δύο παράγραφοι περιλαμβάνουν τους βασικούς κανόνες που πρέπει να τηρηθούν για την επιλογή των σχεδίων. Η παράγραφος 4 εξηγεί ότι η εφαρμογή του προγράμματος θα ακολουθήσει τους κανόνες που αφορούν τη συνδρομή επιτροπής.

Άρθρο 7

Η παράγραφος 1 ορίζει ότι για την εφαρμογή του προγράμματος η Επιτροπή θα συνδράμεται από επιτροπή αποτελούμενη από ένα αντιπρόσωπο από κάθε κράτος μέλος. Στην παράγραφο 2 ορίζεται ότι κατά την εφαρμογή του προγράμματος θα πρέπει να χρησιμοποιηθεί η συμβουλευτική διαδικασία. Η διαδικασία ακολουθεί τους όρους της απόφασης αριθ. 1999/468/EΚ του Συμβουλίου της 28ης Ιουνίου 1999.

Άρθρο 8

Το άρθρο 8 ορίζει την υποχρέωση της Επιτροπής να εξασφαλίζει την αξιολόγηση και την παρακολούθηση του προγράμματος. Αναθέτει επίσης στην Επιτροπή την υποχρέωση να υποβάλει στο Ευρωπαϊκό Κοινοβούλιο και το Συμβούλιο ενδιάμεση έκθεση, καθώς επίσης και έκθεση κατά το πέρας του προγράμματος.

Άρθρο 9

Το άρθρο 9 αναγράφει ότι η απόφαση για τη θέσπιση του προγράμματος αρχίζει να ισχύει 20 ημέρες μετά τη δημοσίευσή της στη Επίσημη Εφημερίδα των Ευρωπαϊκών Κοινοτήτων.

2003/0025 (COD)

Πρόταση ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τη θέσπιση της δεύτερης φάσης του προγράμματος κοινοτικής δράσης (2004-2008) σχετικά με την πρόληψη της βίας εις βάρος παιδιών, εφήβων και γυναικών και την προστασία των θυμάτων και των ομάδων κινδύνου (πρόγραμμα DAPHNE II)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗ¦ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

Τη συνθήκη για την ίδρυση της Ευρωπαϊκής Κοινότητας και ιδίως το άρθρο 152,

Την πρόταση της Επιτροπής, [13]

[13] ΕΕ C , , σ. .

Τη γνώμη της Ευρωπαϊκής Οικονομικής και Κοινωνικής Επιτροπής, [14]

[14] ΕΕ C , , σ. .

Τη γνώμη της επιτροπής των περιφερειών, [15]

[15] ΕΕ C , , σ. .

Αποφασίζοντας με τη διαδικασία του άρθρου 251 της συνθήκης,

Εκτιμώντας τα ακόλουθα:

(1) Η σωματική, σεξουαλική και ψυχολογική βία εις βάρος των παιδιών, των εφήβων και των γυναικών συνιστούν προσβολή του δικαιώματός τους στη ζωή, την ασφάλεια, την ελευθερία, την αξιοπρέπεια και τη σωματική και συναισθηματική ακεραιότητα, καθώς και σοβαρή απειλή για τη σωματική και ψυχική υγεία των θυμάτων αυτών των μορφών βίας. οι συνέπειες αυτής της βίας είναι τόσο διαδεδομένες σε όλη την Κοινότητα, ώστε να αποτελούν σημαντική μάστιγα για την υγεία και εμπόδιο στο να απολαύουν ασφάλεια, ελευθερία και δικαιοσύνη ως πολίτες.

(2) Είναι σημαντικό να αναγνωρίζονται οι σοβαρές άμεσες και μακροπρόθεσμες επιπτώσεις της βίας στα άτομα, τις οικογένειες και τις κοινότητες όσον αφορά την υγεία και την ψυχολογική και κοινωνική ανάπτυξη και την πολιτική των ίσων ευκαιριών για τους εμπλεκόμενους, καθώς και το υψηλό κοινωνικό και οικονομικό κόστος για το κοινωνικό σύνολο.

(3) Σύμφωνα με τον ορισμό της Παγκόσμιας Οργάνωσης Υγείας, ως υγεία νοείται μια κατάσταση πλήρους σωματικής, ψυχικής και κοινωνικής ευεξίας και όχι απλώς η έλλειψη ασθένειας ή αναπηρίας. Σε ψήφισμα της Παγκόσμιας Οργάνωσης Υγείας [16], που ψηφίστηκε στην 49η σύνοδο της Παγκόσμιας Οργάνωσης Υγείας στη Γενεύη το 1996, δηλώνεται ότι η βία αποτελεί παγκοσμίως σοβαρότατο πρόβλημα της δημόσιας υγείας. Η Παγκόσμια έκθεση για τη βία και την υγεία, που υπεβλήθη από την Παγκόσμια Οργάνωση Υγείας στις 3 Οκτωβρίου 2001 στις Βρυξέλλες, συνιστά την ενθάρρυνση ενεργειών πρωτογενούς πρόληψης, την ενίσχυση των δράσεων για τα θύματα της βίας και την αύξηση της συνεργασίας και της ανταλλαγής πληροφοριών σχετικά με την πρόληψη της βίας.

[16] Ψήφισμα WHA49.25

(4) Οι αρχές αυτές αναγνωρίζονται σε πολλές συμβάσεις, δηλώσεις και πρωτόκολλα των κυριότερων διεθνών οργανώσεων όπως του Οργανισμού των Ηνωμένων Εθνών, της Διεθνούς Οργάνωσης Εργασίας, των παγκοσμίων διασκέψεων για τις γυναίκες, και της πρώτης παγκόσμιας διάσκεψης κατά του σεξουαλικού εμπορίου και της εκμετάλλευσης ανηλίκων. Αυτό το σημαντικό έργο των διεθνών οργανώσεων πρέπει να συμπληρωθεί από το έργο της Ευρωπαϊκής Ένωσης. Συγκεκριμένα, το άρθρο 3 εδάφιο ο) της συνθήκης ορίζει ότι η δράση της Κοινότητας περιλαμβάνει συμβολή στην επίτευξη υψηλού επιπέδου προστασίας της υγείας.

(5) Ο Χάρτης των Θεμελιωδών Δικαιωμάτων της Ευρωπαϊκής Ένωσης επιβεβαιώνει, μεταξύ άλλων, το δικαίωμα στην αξιοπρέπεια, ισότητα και αλληλεγγύη [17]. Περιλαμβάνει ορισμένες ειδικές διατάξεις για την προστασία και την προαγωγή της σωματικής και της ψυχικής ακεραιότητας, την ίση μεταχείριση ανδρών και γυναικών, τα δικαιώματα του παιδιού, διατάξεις κατά των διακρίσεων καθώς και για την απαγόρευση της απάνθρωπης ή εξευτελιστικής συμπεριφοράς, της δουλείας και της καταναγκαστικής εργασίας και της εργασίας παιδιών.

[17] ΕΕ C 364, 18.12.2000, σ. 1

(6) Η Επιτροπή κλήθηκε από το Ευρωπαϊκό Κοινοβούλιο να συντάξει και να θέσει σε εφαρμογή προγράμματα δράσης για την καταπολέμηση αυτής της βίας, μεταξύ άλλων με τα ψηφίσματα της 2ας Μαΐου 2000 [18] για την ανακοίνωση της Επιτροπής Περαιτέρω ενέργειες στην καταπολέμηση της εμπορίας γυναικών [19], και της 20ής Σεπτεμβρίου 2001 για τον ακρωτηριασμό γυναικείων γεννητικών οργάνων [20].

[18] A5-0127/2000, ΕΕ C 59, 23.2.2001, σ. 307

[19] COM(1998) 726

[20] 2001/2035(INI), ΕΕ C 77E, 28.3.2002, σ. 22-126

(7) Το πρόγραμμα δράσης που θεσπίστηκε με την απόφαση αριθ. 293/2000/EΚ του Ευρωπαϊκού Κοινοβουλίου και του Συμβουλίου της 24ης Ιανουαρίου 2000 για τη θέσπιση κοινοτικής δράσης (πρόγραμμα Daphne - 2000 έως 2003) περί προληπτικών μέτρων κατά της βίας εις βάρος παιδιών, εφήβων και γυναικών [21], βοήθησε στη μεγαλύτερη συνειδητοποίηση του προβλήματος εντός της Ευρωπαϊκής Ένωσης και την ενίσχυση και παγίωση της συνεργασίας μεταξύ των οργανώσεων στα κράτη μέλη που εργάζονται για την καταπολέμηση της βίας.

[21] ΕΕ L 34, 9.2.2000, σ. 1

(8) Το πρόγραμμα Daphne (2000-2003) είχε εντυπωσιακή ανταπόκριση και είναι σαφές ότι καλύπτει μια βαθιά ανάγκη του εθελοντικού τομέα. Τα χρηματοδοτούμενα σχέδια έχουν ήδη αρχίσει να σημειώνουν πολλαπλασιαστικά αποτελέσματα στη δραστηριότητα των μη κυβερνητικών οργανώσεων και ιδρυμάτων στην Ευρώπη. Κατά την πρώτη του φάση, το πρόγραμμα αυτό έχει ήδη συμβάλει σημαντικά στην ανάπτυξη πολιτικής στην Ευρωπαϊκή Ένωση κατά της βίας, της σωματεμπορίας, της σεξουαλικής κακοποίησης και της πορνογραφίας, με επιπτώσεις πολύ πέραν των ορίων της Ευρωπαϊκής Ένωσης, όπως αναγράφεται στην ενδιάμεση έκθεση για το πρόγραμμα Daphne.

(9) Στο ψήφισμα της 4ης Σεπτεμβρίου 2002 [22] για την ενδιάμεση αναθεώρηση του προγράμματος Daphne 2000-2003 [23], το Ευρωπαϊκό Κοινοβούλιο αφενός υπογραμμίζει ότι το πρόγραμμα Daphne καλύπτει μια βασική ανάγκη για αποτελεσματικές στρατηγικές καταπολέμησης της βίας και ότι πρέπει να συνεχιστεί πέραν του 2003, και αφετέρου καλεί την Επιτροπή να υποβάλει πρόταση για νέο πρόγραμμα δράσης που θα συγχωνεύει όλη την πείρα που έχει αποκτηθεί από το 1997 και θα προβλέπει την κατάλληλη χρηματοδότηση.

[22] 2001/2265(INI)

[23] COM(2002) 169 τελικό, SEC(2002) 338

(10) Είναι ευκταίο να εξασφαλιστεί η συνέχεια των σχεδίων που τυγχάνουν της στήριξης του προγράμματος Daphne (2000-2003), να εξακολουθήσει η στήριξη πάνω στην αποκτηθείσα πείρα και να παρασχεθούν ευκαιρίες για την διαρκή ευρωπαϊκή προστιθέμενη αξία που απορρέει από τις εμπειρίες και, προς τον σκοπό αυτό, να ανανεωθεί το πρόγραμμα σε μια δεύτερη φάση.

(11) Η Κοινότητα μπορεί να παράσχει προστιθέμενη αξία στις ενέργειες των κρατών μελών για την πρόληψη της βίας, την κακοποίηση και τη σεξουαλική εκμετάλλευση εις βάρος γυναικών, εφήβων και παιδιών, και την προστασία των θυμάτων και των ομάδων κινδύνου με τη διάδοση και ανταλλαγή πληροφοριών και εμπειρίας, την προώθηση μιας καινοτόμου προσέγγισης, τον κοινό προσδιορισμό προτεραιοτήτων, την ανάπτυξη της δικτύωσης όπου αυτό είναι αναγκαίο, την επιλογή σχεδίων πανκοινοτικής διάστασης και τη δραστηριοποίηση και κινητοποίηση όλων των ενδιαφερομένων μερών. Μπορεί επίσης να προσδιορίσει και να ενθαρρύνει τη χρηστή πρακτική.

(12) Το παρόν πρόγραμμα μπορεί να προσφέρει προστιθέμενη αξία προσδιορίζοντας και προωθώντας τις χρηστές πρακτικές, ενθαρρύνοντας την καινοτομία και ανταλλάσσοντας σχετικές εμπειρίες στο πλαίσιο δράσεων που έχουν αναληφθεί σε επίπεδο κρατών μελών, συμπεριλαμβανομένης της ανταλλαγής πληροφοριών σχετικά με τις διάφορες νομοθεσίες και τα επιτευχθέντα αποτελέσματα. Για να επιτευχθεί ο στόχος του προγράμματος και να γίνει η πλέον αποτελεσματική χρήση των διατιθέμενων πόρων, οι τομείς στους οποίους πρέπει να τελεσθεί έργο πρέπει να επιλεγούν σωστά με την επιλογή σχεδίων που προσφέρουν μεγαλύτερη κοινοτική αξία και δείχνουν τον δρόμο προς τη δοκιμή και διάδοση καινοτόμων ιδεών για την πρόληψη της βίας, μέσω μιας πολύπλευρης προσέγγισης.

(13) Συνεπώς, σύμφωνα με τις αρχές της επικουρικότητας και της αναλογικότητας, όπως αυτές καθορίζονται στο άρθρο 5 της συνθήκης, οι στόχοι του προτεινόμενου μέτρου (να προληφθούν και να καταπολεμηθούν όλες οι μορφές βίας εις βάρος παιδιών, εφήβων και γυναικών) μπορούν να επιτευχθούν καλύτερα σε κοινοτικό επίπεδο, λόγω της ανάγκης να υπάρξει συντονισμένη και πολύπλευρη προσέγγιση που θα ευνοεί τη σύσταση διακρατικών πλαισίων για κατάρτιση, πληροφόρηση, μελέτη και ανταλλαγή χρηστών πρακτικών, καθώς και την επιλογή πανκοινοτικών σχεδίων. Η παρούσα απόφαση περιορίζεται στα απολύτως απαραίτητα προκειμένου να επιτευχθούν αυτοί οι στόχοι και δεν επεκτείνεται πέραν των όσων είναι απαραίτητα για να εξυπηρετούν τον εν λόγω σκοπό.

(14) Η παρούσα φάση του προγράμματος πρέπει να είναι πενταετούς διάρκειας ώστε να υπάρχει επαρκής χρόνος για να μπορέσουν οι δράσεις που θα πραγματοποιηθούν να επιτύχουν τους τεθέντες στόχους και τα διδάγματα, και η πείρα να συγκεντρωθεί και να ενσωματωθεί σε χρηστή πρακτική σε ολόκληρη την Ευρωπαϊκή Ένωση.

(15) Σύμφωνα με το άρθρο 2 της απόφασης αριθ. 1999/468/EΚ του Συμβουλίου της 28ης Ιουνίου 1999 για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή [24], τα μέτρα εφαρμογής της παρούσας απόφασης πρέπει να θεσπίζονται με τη συμβουλευτική διαδικασία που προβλέπεται στο άρθρο 3 της εν λόγω απόφασης.

[24] ΕΕ L 184, 17.7.1999, σ. 23.

(16) Η παρούσα απόφαση καθορίζει, για όλη τη διάρκεια του προγράμματος, το χρηματοδοτικό πλαίσιο που αποτελεί προνομιακή αναφορά της αρμόδιας για τον προϋπολογισμό αρχής, κατά την έννοια του σημείου 33 της διοργανικής συμφωνίας μεταξύ του Ευρωπαϊκού Κοινοβουλίου, του Συμβουλίου και της Επιτροπής της 6ης Μαΐου 1999, για την δημοσιονομική πειθαρχία και τη βελτίωση της διαδικασίας του προϋπολογισμού [25].

[25] ΕΕ C 172, 18.6.1999, σ. 1.

ΑΠΟΦΑΣΙΖΟΥΝ :

Άρθρο 1

Θέμα και πεδίο εφαρμογής

Θεσπίζεται η δεύτερη φάση του προγράμματος Daphne για τη πρόληψη και την καταπολέμηση κάθε μορφής βίας εις βάρος παιδιών, εφήβων και γυναικών και την προστασία των θυμάτων και των ομάδων κινδύνου (στο εξής "πρόγραμμα") για την περίοδο από 1 Ιανουαρίου 2004 έως 31 Δεκεμβρίου 2008. Η παράτασή του είναι ενδεχόμενη.

Για τις ανάγκες του προγράμματος, η έννοια "παιδιά" περιλαμβάνει εφήβους έως 18 ετών, σύμφωνα με τα διεθνή μέσα που αφορούν τα δικαιώματα του παιδιού.

Εντούτοις, σχέδια με ενέργειες που σχεδιάζονται ειδικότερα για ομάδες αποδεκτών, όπως π.χ. για "εφήβους" (13-19 ετών) ή για άτομα 12-25 ετών, θεωρούνται ότι απευθύνονται στην κατηγορία των "νέων".

Άρθρο 2

Στόχοι του προγράμματος

1. Το πρόγραμμα συμβάλλει στον γενικότερο στόχο της εξασφάλισης στους πολίτες υψηλού επιπέδου προστασίας από τη βία, συμπεριλαμβανομένης και της προστασίας της σωματικής και ψυχικής υγείας.

Στόχος του προγράμματος είναι η πρόληψη και καταπολέμηση κάθε μορφής βίας εις βάρος παιδιών, εφήβων και γυναικών με τη λήψη προληπτικών μέτρων και την παροχή βοήθειας στα θύματα, συμπεριλαμβανόμενης ειδικότερα της πρόληψης της περαιτέρω έκθεσής τους στη βία. Το πρόγραμμα αποσκοπεί επίσης στην υποστήριξη και την ενθάρρυνση των μη κυβερνητικών οργανώσεων και λοιπών οργανισμών που ασκούν δράση στον τομέα αυτό.

2. Οι δράσεις του προγράμματος, όπως εκτίθενται στο παράρτημα, έχουν στόχο:

(α) να προωθήσουν διακρατικές δράσεις:

(i) για τη σύσταση πολυτομεακών δικτύων, ειδικότερα στη στήριξη των θυμάτων βίας και των ομάδων κινδύνου,

(ii) για την εξασφάλιση της επέκτασης της γνωστικής βάσης, της ανταλλαγής πληροφοριών και του εντοπισμού και της διάδοσης της χρηστής πρακτικής, μεταξύ άλλων μέσω κατάρτισης, μορφωτικών επισκέψεων και ανταλλαγών προσωπικού,

(iii) για την ευαισθητοποίηση των στοχοθετημένων ομάδων, π.χ. συγκεκριμένων επαγγελμάτων, αρμοδίων αρχών και συγκεκριμένων τομέων της κοινής γνώμης, με σκοπό την καλύτερη κατανόηση και την προαγωγή της μηδενικής ανοχής έναντι της βίας, καθώς και την ενθάρρυνση της στήριξης των θυμάτων και την καταγγελία συμβάντων βίας στις αρμόδιες αρχές,

(iv) για τη μελέτη φαινόμενων σχετικών με την βία, την αναζήτηση και αντιμετώπιση των αιτίων της βίας σε όλα τα κοινωνικά στρώματα,

(β) να θέσουν σε εφαρμογή, με πρωτοβουλία της Ευρωπαϊκής Επιτροπής, συμπληρωματικές δράσεις όπως μελέτες, διατύπωση δεικτών, συλλογή δεδομένων, σεμινάρια και συσκέψεις εμπειρογνωμόνων ή άλλες ενέργειες για την ενίσχυση της γνωστικής βάσης του προγράμματος και τη διάδοση των πληροφοριών που συγκεντρώνονται στο πλαίσιο του προγράμματος.

Άρθρο 3

Συμμετοχή στο πρόγραμμα

1. Στο πρόγραμμα μπορούν να συμμετάσχουν δημόσιες ή ιδιωτικές οργανώσεις και ιδρύματα (συμπεριλαμβανομένων των τοπικών αρχών σε επίπεδο δημοτικής αρχής, πανεπιστημιακών τμημάτων και ερευνητικών κέντρων) που εργάζονται για την καταπολέμηση της βίας εις βάρος παιδιών, εφήβων και γυναικών ή για την προστασία από τη βία ή για την παροχή στήριξης στα θύματα.

2. Στο πρόγραμμα μπορούν να συμμετάσχουν:

(α) οι χώρες του ΕΟΧ, σύμφωνα με τους όρους που θεσπίζονται στη συμφωνία ΕΟΧ,

(β) οι συνδεδεμένες χώρες της Κεντρικής και Ανατολικής Ευρώπης, σύμφωνα με τους όρους που θεσπίζονται στις ευρωπαϊκές συμφωνίες, στα πρόσθετα πρωτόκολλά τους και στις αποφάσεις των αντίστοιχων συμβουλίων σύνδεσης,

(γ) η Κύπρος, η Μάλτα και η Τουρκία βάσει διμερών συμφωνιών που πρέπει να συναφθούν με αυτές τις χώρες.

3. Για να είναι επιλέξιμα για χρηματοδότηση στο πλαίσιο του προγράμματος στα σχέδια πρέπει να εμπλέκονται τουλάχιστον δύο κράτη μέλη, να έχουν ανώτατη διάρκεια δύο ετών και να αποβλέπουν στους στόχους που καθορίζονται στο άρθρο 2.

Άρθρο 4

Ενέργειες του προγράμματος

Το πρόγραμμα περιλαμβάνει τους ακόλουθους τύπους ενεργειών:

(α) εντοπισμός και ανταλλαγή χρηστών πρακτικών και εμπειριών εργασίας,

(β) καταγραφή μελετών και ερευνών,

(γ) επί τόπου έργο με την εμπλοκή των αποδεκτών, ειδικότερα παιδιών και εφήβων, σε όλες τις φάσεις εκπόνησης, εφαρμογής και αξιολόγησης του σχεδίου,

(δ) δημιουργία ανθεκτικών πολυτομεακών δικτύων,

(ε) κατάρτιση και σχεδιασμός εκπαιδευτικών πακέτων,

(στ) ανάπτυξη και εφαρμογή προγραμμάτων αφενός θεραπείας των δραστών και αφετέρου χειρισμού των θυμάτων,

(ζ) ανάπτυξη και εφαρμογή δραστηριοτήτων ευαισθητοποίησης της κοινής γνώμης στοχοθετημένων προς συγκεκριμένες ομάδες, σχεδιασμός υλικού προς συμπλήρωση του ήδη υπάρχοντος, ή προσαρμογή και χρησιμοποίηση του υφιστάμενου υλικού σε άλλες γεωγραφικές περιοχές ή για άλλες στοχοθετημένες ομάδες,

(η) διάδοση των αποτελεσμάτων που απορρέουν από το πρόγραμμα Daphne, συμπεριλαμβανομένης της προσαρμογής τους, της μεταφοράς και της χρησιμοποίησής τους από άλλους αποδέκτες ή άλλες γεωγραφικές περιοχές.

Άρθρο 5

Προϋπολογισμός

1. Το χρηματοδοτικό πλαίσιο για την εφαρμογή του προγράμματος για την περίοδο 2004-2008 ορίζεται με την παρούσα απόφαση σε 41 εκατ. ευρώ.

2. Οι ετήσιες πιστώσεις εγκρίνονται από την αρμόδια για τον προϋπολογισμό αρχή εντός των ορίων των δημοσιονομικών προοπτικών.

3. Οι αποφάσεις χρηματοδότησης συνοδεύονται από συμφωνίες επιχορήγησης μεταξύ της Επιτροπής και των δικαιούχων της επιχορήγησης.

4. Η αναλογία της χρηματοδοτικής στήριξης από τον κοινοτικό προϋπολογισμό δεν υπερβαίνει το 80% του συνολικού κόστους του σχεδίου.

Εντούτοις, οι συμπληρωματικές ενέργειες που αναφέρονται στο άρθρο 2.2 στοιχείο β) μπορούν να χρηματοδοτηθούν κατά 100 %, με την επιφύλαξη ανωτάτου ορίου 15% των συνολικών ετήσιων χρηματοδοτικών πιστώσεων του προγράμματος.

Άρθρο 6

Εφαρμογή του προγράμματος

1. Η Επιτροπή είναι υπεύθυνη για τη διαχείριση και την εφαρμογή του προγράμματος.

2. Η Επιτροπή εξασφαλίζει ισόρροπη προσέγγιση προς τις τρεις στοχοθετημένες ομάδες, συγκεκριμένα τα παιδιά, τους εφήβους και τις γυναίκες, όσον αφορά την εφαρμογή του προγράμματος.

3. Η Επιτροπή εξασφαλίζει ισόρροπη προσέγγιση όσον αφορά την κλίμακα του σχεδίου, κρατώντας ένα μέρος του ετήσιου προϋπολογισμού για μεγάλης κλίμακας σχέδια, καθιστώντας δυνατές ευρύτερες εταιρικές σχέσεις για την εφαρμογή εκτεταμένων ενεργειών.

4. Τα απαιτούμενα μέτρα για την εφαρμογή της παρούσας απόφασης θεσπίζονται σύμφωνα με τη διαδικασία της συμβουλευτικής επιτροπής του άρθρου 7 παράγραφος 2.

Άρθρο 7

Επιτροπή

1. Η Επιτροπή επικουρείται από μια επιτροπή που έχει συσταθεί από αντιπροσώπους των κρατών μελών και προεδρεύεται από τον αντιπρόσωπο της Επιτροπής.

2. Στις περιπτώσεις που γίνεται μνεία της παρούσας παραγράφου, εφαρμόζεται η διαδικασία που καθορίζεται στο άρθρο 3 της απόφασης 1999/468/ΕΚ, τηρουμένων των διατάξεων του άρθρου 7 παράγραφος 2 και του άρθρου 8 της ίδιας απόφασης.

Άρθρο 8

Παρακολούθηση και αξιολόγηση

1. Η Επιτροπή λαμβάνει τα απαραίτητα μέτρα για να εξασφαλίσει την παρακολούθηση και τη συνεχή αξιολόγηση του προγράμματος, λαμβάνοντας υπόψη τους γενικούς και ειδικούς στόχους που αναφέρονται στο άρθρο 1 και στο παράρτημα.

2. Κατά το ήμισυ του προγράμματος η Επιτροπή υποβάλλει στο Ευρωπαϊκό Κοινοβούλιο και το Συμβούλιο έκθεση αξιολόγησης, στην οποία γίνεται εκτίμηση της σχετικότητας, της χρησιμότητας, της ανθεκτικότητας, της αποτελεσματικότητας και της αποδοτικότητας των ενεργειών του Daphne II που έχουν πραγματοποιηθεί μέχρι εκείνη τη στιγμή. Η έκθεση αυτή θα περιλαμβάνει εκ των προτέρων αξιολόγηση ώστε να αποτελέσει στήριξη για ενδεχόμενη μελλοντική δράση.

3. Κατά το πέρας του προγράμματος η Επιτροπή υποβάλλει τελική έκθεση στο Ευρωπαϊκό Κοινοβούλιο και στο Συμβούλιο.

4. Οι εκθέσεις που αναφέρονται στις παραγράφους 2 και 3 του παρόντος άρθρου διαβιβάζονται επίσης στην ευρωπαϊκή Οικονομική και Κοινωνική Επιτροπή και στην επιτροπή των περιφερειών.

Άρθρο 9

Έναρξη ισχύος

Η απόφαση τίθεται σε ισχύ την ημέρα την 20ή ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο πρόεδρος Ο πρόεδρος

ΠΑΡΑΡΤΗΜΑ

ΣΥΓΚΕΚΡΙΜΕΝΟΙ ΣΤΟΧΟΙ ΚΑΙ ΕΝΕΡΓΕΙΕΣ

I. ΔΙΑΚΡΑΤΙΚΕΣ ΕΝΕΡΓΕΙΕΣ:

1. εντοπισμοσ και ανταλλαγη χρηστων πρακτικων και πειρασ

Στόχος: να στηριχθεί και να ενθαρρυνθεί η ανταλλαγή, η προσαρμογή και η χρησιμοποίηση χρηστών πρακτικών για εφαρμογή τους υπό άλλες συνθήκες ή σε άλλες γεωγραφικές περιοχές

Να τονωθεί και να προαχθεί η ανταλλαγή χρηστών πρακτικών σε κοινοτικό επίπεδο για τη στήριξη και προστασία παιδιών, εφήβων και γυναικών - θυμάτων ή ομάδων κινδύνου - με ιδιαίτερη έμφαση στους ακόλουθους τομείς:

α) πρόληψη (γενική ή στοχοθετημένη προς συγκεκριμένες ομάδες),

β) προστασία και στήριξη θυμάτων (ψυχολογική και ιατρική βοήθεια, κατάρτιση και επανένταξη στην κοινωνική και επαγγελματική ζωή),

γ) διαδικασίες για την προστασία των συμφερόντων των παιδιών, των εφήβων και των γυναικών που είναι θύματα βίας,

δ) καταμέτρηση του πραγματικού αντίκτυπου των διαφόρων τύπων βίας στα θύματα και την κοινωνία εντός της Ευρώπης, προκειμένου να εκπονηθεί η κατάλληλη ανταπόκριση.

2. χαρτογραφηση των ερευνων και των μελετων

Στόχος: Να μελετηθούν τα σχετικά με την βία φαινόμενα

Να στηριχθούν οι ερευνητικές ενέργειες, οι μελέτες και η χαρτογράφηση των ερευνών στον τομέα της βίας, προκειμένου, μεταξύ άλλων:

α) να εξεταστούν και να αξιολογηθούν τα διάφορα αίτια, οι συνθήκες και οι μηχανισμοί της πρόκλησης και ανάπτυξης της βίας,

β) να γίνει ανάλυση και σύγκριση των υφιστάμενων προτύπων πρόληψης και προστασίας,

γ) να αναπτυχθούν πρακτικές πρόληψης και προστασίας,

δ) να εκτιμηθεί ο αντίκτυπος της βίας και από άποψη υγείας, τόσο στα θύματα όσο και στην κοινωνία στο σύνολό της, του οικονομικού κόστους συμπεριλαμβανομένου.

3. επι τοπου εργο με την εμπλοκη των αποδεκτων

Στόχος: να εφαρμοστούν ενεργά οι δοκιμασμένες μέθοδοι της πρόληψης της βίας και της προστασίας από αυτήν.

Να στηριχθεί η εφαρμογή των μεθόδων, των ενοτήτων κατάρτισης και παροχής βοήθειας (ψυχολογικής, ιατρικής, νομικής, επανένταξη), με την άμεση εμπλοκή των αποδεκτών.

4. δημιουργια ανθεκτικων πολυτομεακων δικτυων

Στόχος: να ενισχυθούν και ενθαρρυνθούν τόσο οι μη κυβερνητικές οργανώσεις (ΜΚΟ) όσο και οι λοιποί οργανισμοί, συμπεριλαμβανομένων των τοπικών αρχών (σε επίπεδο δημοτικής αρχής) που ασχολούνται με την καταπολέμηση της βίας, προκειμένου να συνεργαστούν.Να στηριχθεί η σύσταση και ενίσχυση πολυτομεακών δικτύων, και να ενθαρρυνθεί και υποστηριχθεί η συνεργασία μεταξύ των ΜΚΟ και των διαφόρων οργανισμών και δημοσίων φορέων ώστε να βελτιωθεί το επίπεδο της γνώσης και αμοιβαίας κατανόησης των ρόλων τους και να παρασχεθεί συνεκτική και πολυτομεακή στήριξη στα θύματα της βίας και των ατόμων που αντιμετωπίζουν κίνδυνο.

Με τα δίκτυα διεξάγονται ειδικότερα ενέργειες που στρέφονται προς την αντιμετώπιση προβλημάτων βίας, και αποβλέπουν:

α) στη σύσταση κοινού πλαισίου αφενός για την ανάλυση της βίας, συμπεριλαμβανομένου του προσδιορισμού διαφόρων τύπων βίας, των αιτίων της βίας και όλων των συνεπειών της, και αφετέρου για τη θέση σε εφαρμογή των κατάλληλων πολυτομεακών αποκρίσεων,

β) στην εκτίμηση των τύπων και της αποτελεσματικότητας των μέτρων για την πρόληψη και την επισήμανση της βίας, και για την παροχή υποστήριξης στα θύματα της βίας, προκειμένου ιδίως να εξασφαλιστεί ότι δεν θα εκτεθούν ποτέ πλέον στη βία,

γ) στην προαγωγή ενεργειών ώστε να αντιμετωπιστεί αυτό το πρόβλημα τόσο σε διεθνές όσο και σε εθνικό επίπεδο.

5. καταρτιση και σχεδιασμοσ εκπαιδευτικων πακετων

Στόχος: να εκπονηθούν εκπαιδευτικά πακέτα για την πρόληψη της βίας.

Να εκπονηθούν και δοκιμαστούν εκπαιδευτικά πακέτα για την πρόληψη της βίας εις βάρος παιδιών, εφήβων και γυναικών, καθώς και για τη διαχείριση των συγκρούσεων, προς χρήση στα σχολεία και στα εκπαιδευτικά ιδρύματα ενηλίκων.

6. αναπτυξη και εφαρμογη προγραμματων ΑΝΤΙΜΕΤΩΠΙΣΗΣ

Στόχος: να αναπτυχθούν και να τεθούν σε εφαρμογή μέσα αντιμετώπισης αφενός για τους δράστες και αφετέρου για τα θέματα, με σκοπό την πρόληψη της βίας.

Να ανιχνευθούν τα πιθανά αίτια, οι συνθήκες και οι μηχανισμοί εμφάνισης και αύξησης της βίας, συμπεριλαμβανομένης της φύσης και των κινήτρων των δραστών βίας και των προαγωγών βίας για λόγους εμπορίας, όπως η σεξουαλική εκμετάλλευση.

Να αναπτυχθούν, δοκιμαστούν και τεθούν σε εφαρμογή μέσα αντιμετώπισης, βασιζόμενα στα εν λόγω πορίσματα.

7. ενεργειεσ ευαισθητοποιηση στοχοθετημενες προσ ορισμενουσ κυκλουσ

Στόχος: να αυξηθεί η ευαισθητοποίηση της κοινής γνώμης και το επίπεδο κατανόησης της βίας και της πρόληψης της βίας εις βάρος παιδιών, εφήβων και γυναικών, με σκοπό την προαγωγή μηδενικής ανοχής ως προς τη βία, παροχής βοήθειας στα θύματα και τις ομάδες κινδύνου, και της καταγγελίας περιπτώσεων βίας.

Επιλέξιμες για στήριξη είναι μεταξύ άλλων και οι ακόλουθες μορφές δράσης:

α) ανάπτυξη και θέση σε εφαρμογή ενεργειών πληροφόρησης και ευαισθητοποίησης που απευθύνονται σε παιδιά, εφήβους και γυναίκες, ειδικότερα για τους δυνατούς κινδύνους βίας, και τους τρόπους αποφυγής τους. άλλες στοχοθετημένες ομάδες θα μπορούσαν να περιλαμβάνουν συγκεκριμένα επαγγέλματα, όπως διδασκάλους, εκπαιδευτές, ιατρούς, κοινωνικούς λειτουργούς, δικηγόρους, αστυνομικούς κλπ.

β) δημιουργία πανκοινοτικών πηγών ενημέρωσης που θα επικουρούν και θα ενημερώνουν τις ΜΚΟ και τους δημόσιους φορείς σχετικά με τις διαθέσιμες δημοσίως πληροφορίες τις οποίες συγκεντρώνουν κυβερνητικές, μη κυβερνητικές, ακαδημαϊκές και άλλες πηγές στον τομέα της βίας, τα μέσα πρόληψής της και την αποκατάσταση των θυμάτων. με αυτόν τον τρόπο οι ανωτέρω πληροφορίες θα μπορούν να ενσωματωθούν σε όλα τα σχετικά συστήματα πληροφοριών,

γ) ενθάρρυνση της θέσπισης μέτρων προκειμένου να αυξηθούν οι καταγγελίες στις αρχές περιπτώσεων βίας εις βάρος γυναικών, παιδιών και εφήβων και διαφόρων μορφών εμπορίας γυναικών και παιδιών για σεξουαλική εκμετάλλευση.

Θα ενθαρρυνθεί η εκπόνηση υλικού που θα συμπληρώσει το ήδη υπάρχον ή θα προσαρμόσει το ήδη διαθέσιμο προς χρήση σε άλλες γεωγραφικές περιοχές ή για άλλες στοχοθετημένες ομάδες.

II. ΣΥΜΠΛΗΡΩΜΑΤΙΚΕΣ ΕΝΕΡΓΕΙΕΣ

Για να εξασφαλιστεί ότι καλύπτονται πλήρως όλοι οι τομείς του προγράμματος, ακόμα και αν δεν υπάρχουν καθόλου προτάσεις ή κατάλληλες προτάσεις για ορισμένο τομέα, η Επιτροπή θα διεξαγάγει προληπτικές ενέργειες για να καλύψει τα ενδεχόμενα κενά.

Κατά συνέπεια, το πρόγραμμα χρηματοδοτεί συμπληρωματικές ενέργειες με πρωτοβουλία της Επιτροπής στους ακόλουθους τομείς, μεταξύ άλλων, ώστε:

α. να αναπτύξει δείκτες για τη βία, για να μπορεί να καταμετρηθεί ποσοτικά ο αντίκτυπος των πολιτικών και των σχεδίων,

β. να καθιερωθεί διαδικασία τακτικής και συνεχούς συλλογής δεδομένων, κατά προτίμηση με τη βοήθεια της EUROSTAT, για να μπορέσει να καταμετρηθεί ποσοτικά και με ακρίβεια η βία στην Ένωση,

γ. να εξαγάγει και να ανάγει θέματα πολιτικής, όπου αυτό είναι δυνατό, από το έργο που επιτυγχάνεται μέσω των χρηματοδοτούμενων σχεδίων, με σκοπό την υποβολή προτάσεων για κοινή πολιτική σχετικά με τη βία σε κοινοτικό επίπεδο και την ενίσχυση των δικαστικών πρακτικών,

δ. να διαδίδονται σε πανευρωπαϊκή κλίμακα οι χρηστές πρακτικές που προκύπτουν από τα χρηματοδοτούμενα σχέδια. αυτό μπορεί να επιτευχθεί με διάφορα μέσα:

(1) παραγωγή και διανομή γραπτού υλικού, CD-ROM, βιντεοταινίες και δικτυακούς τόπους στο Διαδίκτυο,

(2) απόσπαση προσωπικού ή οργάνωση ανταλλαγών έμπειρου προσωπικού από τον ένα οργανισμό στον άλλον που θα βοηθά στην εφαρμογή νέων λύσεων ή πρακτικών που έχουν αποδειχθεί αποδοτικές σε άλλα περιβάλλοντα,

(3) δυνατότητα για κάποια ΜΚΟ να χρησιμοποιήσει, να προσαρμόσει ή να μεταφέρει αποτελέσματα του Daphne σε άλλη περιοχή της Ένωσης ή σε άλλη κατηγορία αποδεκτών.

ε. να διοργανώνει σεμινάρια για όλους τους εμπλεκόμενους στα χρηματοδοτούμενα σχέδια για να βελτιώνεται η διαχείριση και η ικανότητα δικτύωσης και να στηρίζεται η ανταλλαγή πληροφοριών,

στ. Να διεξάγονται μελέτες και να διοργανώνονται συναντήσεις εμπειρογνωμόνων και σεμινάρια άμεσα συνδεόμενα με την υλοποίηση της ενέργειας αναπόσπαστο μέρος της οποίας αποτελούν.

Επί πλέον, η Επιτροπή μπορεί, κατά τη διεξαγωγή του προγράμματος, να προσφύγει σε οργανισμούς τεχνικής βοήθειας, η χρηματοδότηση των οποίων εξασφαλίζεται από το γενικό χρηματοδοτικό πλαίσιο, και υπό τις ίδιες συνθήκες, σε εμπειρογνώμονες.

ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ

Τομέας(-είς) πολιτικής: Μετανάστευση, άσυλο, θεωρήσεις. ελεύθερη κυκλοφορία προσώπων. αστικό δίκαιο, ιθαγένεια και θεμελιώδη δικαιώματα.

Δραστηριότητα(-ες): 45.40: Καταπολέμηση της βίας εις βάρος παιδιών, εφήβων και γυναικών

Ονομασια τησ δρασησ: προγραμμα Daphne (για την καταπολεμηση τησ βιασ εισ βαροσ παιδιων, εφηβων και γυναικων)

1. ΓΡΑΜΜΗ(-ΕΣ) ΤΟΥ ΠΡΟΫΠΟΛΟΓΙΣΜΟΥ + ΟΝΟΜΑΣΙΑ

B5-802

2. ΣΥΝΟΛΙΚΑ ΑΡΙΘΜΗΤΙΚΑ ΔΕΔΟΜΕΝΑ

2.1. Συνολικό κονδύλιο της δράσης (Μέρος B): εκατ. EUR σε ΠΑΥ

38 εκατ. ευρώ (περαιτέρω εξηγήσεις στο παράρτημα).

Σύμφωνα με τη διοργανική συμφωνία της 6ης Μαΐου 1999 (ΕΕ C172/1 της 18.06.1999), ειδικότερα το τμήμα E άρθρο 33, το ανωτέρω ποσό μπορεί να υποστεί προσαρμογές μετά την προσχώρηση των νέων κρατών μελών το 2004.

2.2. Περίοδος υλοποίησης:

01/01/2004 - 31/12/2008

2.3. Συνολική πολυετής εκτίμηση των δαπανών:

(α) Χρονοδιάγραμμα των πιστώσεων αναλήψεων υποχρεώσεων/των πιστώσεων πληρωμών (δημοσιονομική παρέμβαση) (πρβλ. σημείο 6.1.1)

εκατ. EUR (μέχρι τρίτου δεκαδικού)

>ΘΕΣΗ ΠIΝΑΚΑ>

(β) Τεχνική και Διοικητική Συνδρομή (ΤΔΣ) και Δαπάνες Στήριξης (ΔΣ) (πρβλ. σημείο 6.1.2)

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

(γ) Συνολικές δημοσιονομικές επιπτώσεις των ανθρώπινων πόρων και των άλλων δαπανών διοικητικής λειτουργίας (πρβλ. σημεία 7.2 και 7.3)

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

2.4. Συμβατότητα με τον δημοσιονομικό προγραμματισμό και με τις δημοσιονομικές προοπτικές

Πρόταση συμβατή με τον ισχύοντα δημοσιονομικό προγραμματισμό.

[X] Η πρόταση αυτή απαιτεί επαναπρογραμματισμό του αντίστοιχου τομέα των δημοσιονομικών προοπτικών.

Η πρόταση αυτή μπορεί να απαιτήσει προσφυγή στις διατάξεις της διοργανικής συμφωνίας.

2.5. Δημοσιονομικές επιπτώσεις επί των εσόδων: [26]

[26] Για περαιτέρω πληροφορίες βλ. αιτιολογική έκθεση.

Ουδεμία δημοσιονομική επίπτωση (αφορά τεχνικές πτυχές της εφαρμογής ενός μέτρου)

Ή

[X] Δημοσιονομική επίπτωση - Η επίδραση επί των εσόδων έχει ως εξής:

Συμβολή των χωρών ΕΖΕΣ/ΕΟΧ: 2,128% (στοιχεία 2002 )

εκατ. EUR (μέχρι πρώτου δεκαδικού)

>ΘΕΣΗ ΠIΝΑΚΑ>

3. ΔΗΜΟΣΙΟΝΟΜΙΚΑ ΧΑΡΑΚΤΗΡΙΣΤΙΚΑ

>ΘΕΣΗ ΠIΝΑΚΑ>

4. ΝΟΜΙΚΗ ΒΑΣΗ

Άρθρο 152 ΣΕΚ.

5. ΠΕΡΙΓΡΑΦΗ ΚΑΙ ΑΙΤΙΟΛΟΓΗΣΗ

5.1. Αναγκαιότητα κοινοτικής παρέμβασης

5.1.1. Επιδιωκόμενοι στόχοι

Το πρόγραμμα συμβάλλει στο γενικότερο στόχο να προσφερθεί στους πολίτες υψηλό επίπεδο προστασίας σε ένα χώρο ελευθερίας, ασφάλειας και δικαιοσύνης, συμπεριλαμβανόμενης και της προστασίας της σωματικής και ψυχικής τους υγείας. Εντός του πλαισίου αυτού, αποβλέπει στην πρόληψη και καταπολέμηση κάθε μορφής βίας εις βάρος παιδιών, εφήβων και γυναικών με πρόληψη της βίας και παροχή στήριξης στα θύματα της βίας προκειμένου ιδίως να προλαμβάνεται μελλοντική τους έκθεση στη βία. Περαιτέρω αποσκοπεί στη βοήθεια και ενθάρρυνση των ΜΚΟ και άλλων οργανισμών με δράση στον τομέα αυτό. Με αυτόν τον τρόπο το πρόγραμμα συμβάλλει στην κοινωνική ευεξία.

Οι ενέργειες που πρόκειται να εφαρμοστούν στο πλαίσιο του προγράμματος, όπως ορίζονται στο παράρτημα, αποβλέπουν στα εξής:

α) Προαγωγή διακρατικών ενεργειών:

i. δημιουργία πολυτομεακών δικτύων, ειδικότερα για τη στήριξη των θυμάτων βίας και των ομάδων κινδύνου,

ii. εξασφάλιση της ανταλλαγής πληροφοριών, του εντοπισμού και της διάδοσης χρηστών πρακτικών, μεταξύ άλλων μέσω κατάρτισης, εκπαιδευτικών επισκέψεων και ανταλλαγής προσωπικού,

iii. μεγαλύτερη ευαισθητοποίηση (της κοινής γνώμης γενικά, στοχοθετημένων κύκλων όπως συγκεκριμένα επαγγέλματα, των αρχών) τόσο για να βελτιωθεί η κατανόηση και να προαχθεί μηδενική ανοχή έναντι της βίας όσο και για να ενθαρρυνθεί η στήριξη των θυμάτων και η καταγγελία περιπτώσεων βίας στις κατάλληλες αρχές,

iv. μελέτη των φαινομένων που έχουν σχέση με τη βία.

β. Εφαρμογή συμπληρωματικών ενεργειών με πρωτοβουλία της Ευρωπαϊκής Επιτροπής, όπως μελέτες, ανάπτυξη δεικτών, συλλογή δεδομένων, σεμινάρια, συσκέψεις εμπειρογνωμόνων ή άλλες ενέργειες για την ενίσχυση της γνωστικής βάσης του προγράμματος και τη διάδοση των πληροφοριών που αποκτώνται στο πλαίσιο του προγράμματος.

5.1.2. Μέτρα σχετικά με την εκ των προτέρων (ex ante) αξιολόγηση

Η απόφαση αυτή αποβλέπει στη συνέχιση του πρώην προγράμματος Daphne. Στα μέσα του προγράμματος Daphne διεξήχθη αξιολόγηση στην οποία περιλαμβάνονταν υποχρεωτικά εκ των προτέρων στοιχεία. Ένας από τους σκοπούς αυτής της ενδιάμεσης αξιολόγησης ήταν να διαπιστωθεί κατά πόσον το πρόγραμμα παραμένει σχετικό προς τις υφιστάμενες ανάγκες. Τα πορίσματα της αξιολόγησης αποτέλεσαν ένα από τα στοιχεία που ελήφθησαν υπόψη στην απόφαση για την ανανέωση του προγράμματος πέρα από το 2003.

Η εν λόγω αξιολόγηση διεξήχθη κατά το τελευταίο τρίμηνο του 2001 και δημοσιεύθηκε τον Μάρτιο 2002 (COM(2002) 169 τελικό, SEC(2002) 338). Επρόκειτο για εσωτερική αξιολόγηση βασιζόμενη σε ειδικό σύστημα παρακολούθησης σχεδίων και έγινε από εξωτερικούς εμπειρογνώμονες. Το σύστημα αυτό περιλαμβάνει δύο επί τόπου επισκέψεις σε όλα τα σχέδια ,σε διαφορετικά σημεία της διάρκειας του σχεδίου: η πρώτη γίνεται κατά την εφαρμογή του σχεδίου και επικεντρώνεται σε θέματα διαδικασίας, και η δεύτερη γίνεται έξι μήνες μετά την ολοκλήρωση του σχεδίου και αποσκοπεί στην αξιολόγηση των αποτελεσμάτων του, συμπεριλαμβανόμενων και επαφών με τους τελικούς αποδέκτες. Η πληροφορία αυτή ήταν το κύριο στοιχείο που χρησιμοποιήθηκε στην ενδιάμεση αξιολόγηση του προγράμματος. Η έκθεση απεστάλη στη ΓΔ BUDG στις 25 Σεπτεμβρίου 2002 και ευρίσκεται επίσης στον δικτυακό τόπο του Daphne.

Τα εκ των προτέρων στοιχεία της ενδιάμεσης αξιολόγησης συζητήθηκαν στο πλαίσιο της επιτροπής του προγράμματος, που αποτελείται από αντιπροσώπους των κρατών μελών. Αποτέλεσαν επίσης τη βάση της συζήτησης στο Ευρωπαϊκό Κοινοβούλιο για την ανάγκη να ανανεωθεί το πρόγραμμα, η οποία κατέληξε στο ψήφισμα A5-0233 (2002). Τα σχετικά κύρια στοιχεία είναι τα ακόλουθα:

Εξακολουθεί να υπάρχει ανάγκη για την καταπολέμηση της βίας εις βάρος παιδιών, εφήβων και γυναικών, όπως καταδεικνύεται από τον εντυπωσιακό αντίκτυπο του προγράμματος Daphne (βλ. παράρτημα 1). Στο πρώτο πρόγραμμα Daphne είχαν συμμετάσχει πάνω από 1000 ΜΚΟ και οργανισμοί με δράση σε αυτόν τον χώρο στην Ευρώπη, οι οποίοι, με τη σειρά τους, προσέγγισαν δεκάδες χιλιάδες άμεσων αποδεκτών (παιδιά, εφήβους και γυναίκες). Οι στοχοθετημένες ομάδες που θα ωφεληθούν από το πρόγραμμα Daphne II παραμένουν οι ίδιες με το πρόγραμμα Daphne, δηλ. παιδιά, έφηβοι και γυναίκες.

Ο γενικός στόχος του προγράμματος είναι η καταπολέμηση της βίας εις βάρος αυτών των ομάδων. Ο γενικός αυτός στόχος παραμένει ο ίδιος. Ειδικότεροι στόχοι είναι η σύσταση πολυτομεακών δικτύων οργανώσεων με δράση στον τομέα της βίας, και ιδίως στη στήριξη των θυμάτων της βίας και των ομάδων κινδύνου. Τα δίκτυα αυτά θα προβαίνουν σε ανταλλαγή πληροφοριών, επισήμανση και διάδοση χρηστών πρακτικών, μεταξύ άλλων με κατάρτιση, εκπαιδευτικές επισκέψεις και ανταλλαγή προσωπικού. Επίσης θα εντείνουν την ευαισθητοποίηση (κοινή γνώμη, ειδικές ομάδες όπως συγκεκριμένα επαγγέλματα, αρχές), τόσο για να βελτιωθεί η κατανόηση και να προαχθεί η μηδενική ανοχή έναντι της βίας όσο και για να ενθαρρυνθεί η στήριξη των θυμάτων και η καταγγελία περιπτώσεων βίας στις κατάλληλες αρχές. Τέλος, τα εν λόγω δίκτυα θα μελετήσουν και φαινόμενα που συνδέονται με τη βία.

Η ενδιάμεση αξιολόγηση υποδεικνύει επίσης χρήσιμους δείκτες του προγράμματος, που θα συμπεριληφθούν στο Daphne II, όπως π.χ. τον αριθμό των δικτύων που θα συσταθούν, των θυμάτων από τις διάφορες στοχοθετημένες ομάδες που έτυχαν βοήθειας, των ενημερωτικών εκστρατειών που διοργανώθηκαν, των χρηστών πρακτικών που χρησιμοποιήθηκαν και προσαρμόστηκαν σε άλλες γεωγραφικές περιοχές ή/και για άλλες στοχοθετημένες ομάδες, των μέσων ενημέρωσης ή ευαισθητοποίησης που αναπτύχθηκαν (CD-ROM, βιντεοταινίες, αφίσες, φυλλάδια κλπ.).

Ένα από τα συμπεράσματα της ενδιάμεσης αξιολόγησης ήταν ότι η προστιθέμενη αξία σε ευρωπαϊκό επίπεδο συνδεόταν στενά με τη διακρατική δικτύωση που δημιουργήθηκε. Η φύση των θεμάτων που αντιμετωπίστηκαν ήταν τέτοια ώστε είναι βασικής σημασίας μια συντονισμένη και πολυτομεακή προσέγγιση στην οποία θα εμπλέκονται διάφορα μέρη αρμόδια για την καταπολέμηση αυτών των εγκλημάτων σε επίπεδο Ευρωπαϊκής Ένωση. Εξυπακούεται ότι με τη δημιουργία ενός πλαισίου κατάρτισης, πληροφόρησης, μελέτης και ανταλλαγής χρηστών πρακτικών για τους αρμόδιους για την καταπολέμηση κάθε μορφής βίας θα πρέπει να είναι δυνατή η αποτελεσματικότερη πρόληψη και καταπολέμηση αυτής της βίας. Η αρχή αυτή εξακολουθεί να ισχύει και για το Daphne II.

Η ενδιάμεση αξιολόγηση κατέδειξε επίσης ότι αυτή η κοινοτική δράση έχει άμεση ωφέλεια στα θύματα της βίας, και ότι συμπληρώνει νομοθετικό έργο που έχει πραγματοποιηθεί σε επίπεδο κρατών μελών. Διαπιστώθηκε επίσης κατά την περίοδο 2000-2002 ότι σχέδια που χρηματοδοτήθηκαν από το πρόγραμμα Daphne συνεχίστηκαν με τη στήριξη εθνικών αρχών, είτε με οικονομική βοήθεια ή με τη συμπερίληψή τους σε πολιτικές. Η χρηματοδότηση του Daphne συνεπώς έδρασε ως αρχικό κεφάλαιο και μπόρεσε να παραγάγει συνεργίες.

Η ενδιάμεση αξιολόγηση του προγράμματος Daphne I αποκάλυψε διάφορες αδυναμίες του προγράμματος, όπως τομείς δράσης που χρειάζονται ενίσχυση, μεγαλύτερη διάδοση των επιτευχθέντων αποτελεσμάτων και λεπτομερέστερες οδηγίες για τους αιτούντες. Τα σημεία αυτά θεωρήθηκαν ως άξων βελτίωσης του σημερινού προγράμματος, αλλά παράλληλα ελήφθησαν υπόψη για τις περαιτέρω ενέργειες του προγράμματος.

Με βάση τα πορίσματα της ενδιάμεσης αξιολόγησης του προγράμματος Daphne I, το σύστημα παρακολούθησης που περιγράφτηκε πιο πάνω θα τύχει βελτιώσεων για το Daphne II. Στο πλαίσιο του Daphne II, θα συνεχιστεί η γενική παρακολούθηση όλων των σχεδίων και θα περιλαμβάνει και την αξιολόγηση των αποτελεσμάτων των σχεδίων 6 μήνες μετά την ολοκλήρωσή τους. Εξάλλου, θα ενισχυθεί με μηχανισμό για αξιολόγηση σε επίπεδο προγράμματος. Επί πλέον, υπάρχει η πρόθεση να αναπτυχθούν δείκτες και να συλλεγούν στοιχεία προκειμένου να είναι δυνατή η ποσοτική καταμέτρηση διαφόρων αποτελεσμάτων του προγράμματος και διαφόρων πληθυσμών που προσεγγίστηκαν.

5.1.3. Μέτρα που ελήφθησαν μετά την εκ των υστέρων (ex post) αξιολόγηση

Η εκ των υστέρων αξιολόγηση του προγράμματος Daphne I δεν έχει πραγματοποιηθεί ακόμα - συγκεκριμένα το πρόγραμμα εξελίσσεται ακόμα και θα ισχύει μέχρι το τέλος του 2003.

Τότε προβλέπεται η τελική αξιολόγηση που θα αρχίσει το 2003. Θα περιλαμβάνει εκ των υστέρων αξιολόγηση των σχεδίων που χρηματοδοτήθηκαν στο πλαίσιο των προπαρασκευαστικών ενεργειών του Daphne I, δηλ. το 1998 και 1999.

5.2. Σχεδιαζόμενες δράσεις και λεπτομέρειες υλοποίησης της δημοσιονομικής παρέμβασης

Ο στοχοθετημένος πληθυσμός της παρούσας απόφασης είναι τα παιδιά, οι έφηβοι και οι γυναίκες, θύματα βίας ή ομάδες κινδύνου.

Τα συγκεκριμένα μέτρα που πρέπει να ληφθούν για την εφαρμογή του προγράμματος είναι διακρατικές ενέργειες και συμπληρωματικά μέτρα, όπως ορίζεται στο σημείο 5.1.1 ανωτέρω.

Τα μέτρα αυτά θα ενισχύσουν τη δικτύωση των ενδιαφερόμενων οργανώσεων, θα ευαισθητοποιήσουν και θα αυξήσουν το επίπεδο πληροφόρησής όχι μόνο της κοινής γνώμης αλλά και ειδικών ομάδων (ιατρικοί κύκλοι, αστυνομία, δημοσιογράφοι, εκπαιδευτικοί κλπ.), και θα βελτιώσει τη διάδοση και τη χρησιμοποίηση χρηστών πρακτικών για την καταπολέμηση της βίας εις βάρος παιδιών, εφήβων και γυναικών.

Το μέρος της οικονομικής στήριξης από τον κοινοτικό προϋπολογισμό δεν θα υπερβεί το 80% του συνολικού κόστους του σχεδίου για τις διακρατικές ενέργειες, και θα φθάσει έως το 100% για τα συμπληρωματικά μέτρα.

5.3. Λεπτομέρειες υλοποίησης

Η εφαρμογή των ενεργειών θα γίνει ως εξής:

* όλα τα καθήκοντα δημόσιας αρχής θα εκτελεστούν από υπαλλήλους της Επιτροπής (μεταξύ άλλων: θέματα πολιτικής, ετήσιο σχέδιο εργασίας, συμβατικά θέματα, δημοσιονομικά θέματα (αναλήψεις υποχρεώσεων, πληρωμές) κλπ.),

* η διαχειριστική ευθύνη για τη διεκπεραίωση των φακέλων θα ανατεθεί σε γραφείο TΔΒ (Τεχνικής και Διοικητικής Βοήθειας) - μεταξύ άλλων: διεκπεραίωση προτάσεων, εισαγωγή σε βάση δεδομένων, συντήρηση της βάσης δεδομένων, φωτοτυπίες, προετοιμασία καταλόγων, κλπ.,

* οι επισκέψεις παρακολούθησης και η αξιολόγηση της προόδου των σχεδίων θα διεξαχθούν με τη βοήθεια εξωτερικών εμπειρογνωμόνων.

6. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

6.1. Συνολικές δημοσιονομικές επιπτώσεις στο Μέρος Β (για ολόκληρη την περίοδο προγραμματισμού)

(Ο τρόπος υπολογισμού των συνολικών ποσών που εμφαίνονται στον πίνακα που ακολουθεί πρέπει να επεξηγηθεί με την κατανομή που γίνεται στον πίνακα 6.2. )

6.1.1. Δημοσιονομική παρέμβαση

ΠΑΥ σε εκατ. EUR (μέχρι τρίτου δεκαδικού)

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

6.2. Υπολογισμός του κόστους ανά σχεδιαζόμενο μέτρο στο Μέρος B (για ολόκληρη την περίοδο προγραμματισμού)

ΠΑΥ

>ΘΕΣΗ ΠIΝΑΚΑ>

7. ΕΠΙΠΤΩΣΕΙΣ ΣΤΟ ΠΡΟΣΩΠΙΚΟ ΚΑΙ ΣΤΙΣ ΔΙΟΙΚΗΤΙΚΕΣ ΔΑΠΑΝΕΣ

7.1. Επιπτώσεις στους ανθρώπινους πόρους

>ΘΕΣΗ ΠIΝΑΚΑ>

7.2. Συνολικές δημοσιονομικές επιπτώσεις των ανθρώπινων πόρων

>ΘΕΣΗ ΠIΝΑΚΑ>

Τα ποσά αντιστοιχούν στις συνολικές δαπάνες για 12 μήνες.

7.3. Άλλες δαπάνες διοικητικής λειτουργίας που απορρέουν από τη δράση

>ΘΕΣΗ ΠIΝΑΚΑ>

Τα ποσά αντιστοιχούν στις συνολικές δαπάνες για 12 μήνες.

>ΘΕΣΗ ΠIΝΑΚΑ>

(Κατά την εκτίμηση των ανθρώπινων και διοικητικών πόρων που απαιτούνται για τη δράση, οι ΓΔ/υπηρεσίες πρέπει να λαμβάνουν υπόψη τις αποφάσεις που εκδίδει η Επιτροπή κατά τη συζήτηση των γενικών κατευθύνσεων και την έγκριση του Προσχεδίου Προϋπολογισμού (ΠΣΠ). Τούτο σημαίνει ότι οι ΓΔ θα πρέπει να δηλώνουν ότι οι ανθρώπινοι πόροι είναι δυνατόν να καλυφθούν στο πλαίσιο της ενδεικτικής προκαταρκτικής κατανομής που προβλέπεται κατά την έγκριση του ΠΣΠ.

Σε εξαιρετικές περιπτώσεις, όπου οι σχεδιαζόμενες δράσεις δεν ήταν δυνατόν να προβλεφθούν κατά τη σύνταξη του ΠΣΠ, η Επιτροπή θα πρέπει να επιλαμβάνεται για να κρίνει κατά πόσο και πώς (μέσω τροποποίησης της ενδεικτικής προκαταρκτικής κατανομής, συγκεκριμένης για την περίπτωση αναδιάταξης των πόρων, Διορθωτικού και Συμπληρωματικού Προϋπολογισμού ή Διορθωτικής Επιστολής του προϋπολογισμού) η υλοποίηση της προτεινόμενης δράσης μπορεί να γίνει αποδεκτή.)

8. ΕΠΑΚΟΛΟΥΘΑ ΜΕΤΡΑ ΚΑΙ ΑΞΙΟΛΟΓΗΣΗ

8.1. Επακόλουθα μέτρα

Για να γίνει η παρακολούθηση και ο έλεγχος των χρηματοδοτούμενων ενεργειών, θα συνεχιστεί η λειτουργία μηχανισμών ήδη υφιστάμενων στο πλαίσιο του προηγούμενου προγράμματος Daphne. Οι επισκέψεις ελέγχου χρηματοδοτούνται σε όλα τα σχέδια κατά τη διάρκεια της φάσης εφαρμογής τους και καθιστούν έτσι δυνατό τον έλεγχο της προόδου που σημειώνεται και των αποτελεσμάτων που επιτυγχάνονται, ενώ παράλληλα παρέχονται συμβουλές για να εξασφαλιστεί η θετική έκβαση των σχεδίων.

8.2. Λεπτομέρειες πραγματοποίησης και περιοδικότητα της προβλεπόμενης αξιολόγησης

Η Επιτροπή διεξάγει ετήσιες εκ των υστέρων αξιολογήσεις. Όλα τα χρηματοδοτούμενα σχέδια υπόκεινται σε ανάλυση και τυγχάνουν επίσκεψης μετά την ολοκλήρωσή τους, προκειμένου να εκτιμηθεί η γενική λειτουργία και έκβασή τους, ο πραγματικός και αναμενόμενος αντίκτυπος στους στοχοθετούμενους αποδέκτες, η συμβολή τους στους γενικούς σκοπούς του προγράμματος και η οικονομική τους βιωσιμότητα. Οι εκτιμήσεις αυτές συντίθενται σε ετήσια έκθεση που παρουσιάζει τη γενική εικόνα των επιτευγμάτων στους διάφορους τομείς του προγράμματος.

Με βάση αυτά τα στοιχεία, θα υποβληθεί ενδιάμεση και τελική έκθεση του προγράμματος.

9. ΜΕΤΡΑ ΓΙΑ ΤΗΝ ΚΑΤΑΠΟΛΕΜΗΣΗ ΤΗΣ ΑΠΑΤΗΣ

Στις αιτήσεις επιχορήγησης ζητούνται πληροφορίες για την ταυτότητα και τα χαρακτηριστικά των αποδεκτών, έτσι ώστε να είναι δυνατή η εκ των προτέρων αξιολόγηση της ασφάλειας του εγχειρήματος.

Στις συμφωνίες ή συμβάσεις μεταξύ Επιτροπής και αποδεκτών συμπεριλαμβάνονται μέτρα πρόληψης απάτης (έλεγχοι, ενδιάμεσες εκθέσεις, και τελική έκθεση). Η Επιτροπή θα ελέγξει τις εκθέσεις και θα βεβαιωθεί ότι η διεξαγωγή των εργασιών ήταν κανονική πριν να πραγματοποιηθούν οι ενδιάμεσες και οι τελικές πληρωμές.

Επί πλέον διεξάγονται έκτακτοι έλεγχοι από την Επιτροπή για να επιβεβαιωθεί ο τρόπος με τον οποίο χρησιμοποιήθηκαν τα κονδύλια.

Παράρτημα στο νομοθετικό δημοσιονομικό δελτίο

Η κατάσταση που παρατηρήθηκε στο πρόγραμμα Daphne I είναι η εξής:

>ΘΕΣΗ ΠIΝΑΚΑ>

1. Ως "προτάσεις που θα ήταν δυνατό να γίνουν αποδεκτές" νοούνται εκείνες που διαθέτουν επαρκή ποιότητα ώστε να χρηματοδοτηθούν αν υπήρχε ο διαθέσιμος προϋπολογισμός. Όπως διαπιστώνεται, ο διαθέσιμος προϋπολογισμός για τα όντως χρηματοδοτηθέντα σχέδια φθάνει το 1/4 του ποσού που θα μπορούσε να διατεθεί αν είχαν επιλεγεί όλες οι προτάσεις που κάλυπταν τα κριτήρια ποιότητας.

Για να αντιμετωπιστεί αυτή η κατάσταση, προτείνεται να αυξηθεί ο προϋπολογισμός κατά 45%, που θα επιτρέψει τη χρηματοδότηση του 30% (αντί για 23%) του ποσού που ζητάται για τις αξιόλογες προτάσεις.

2. Από το 2004 και εξής εξάλλου, θα πρέπει να εξασφαλιστεί η πλήρης συμμετοχή των νέων κρατών μελών. Οι 10 νέες χώρες αντιπροσωπεύουν ένα επί πλέον πληθυσμό 100 εκατ. ατόμων (που αντιστοιχεί σε αύξηση 25% του πληθυσμού της ΕΕ) που εμφανίζει όμως πολύ σοβαρότερα προβλήματα βίας. Εκτός αυτού, οι ΜΚΟ αυτών των χωρών χρειάζονται αυξημένη στήριξη από άποψη οργάνωσης και διαχειριστικών ικανοτήτων.

Για να αντιμετωπιστεί αυτή η κατάσταση, προτείνεται να προστεθούν 6,3 εκατ. ευρώ, που αντιστοιχούν στο 22% του ποσού που προβλέπεται για τα σημερινά 15 κράτη μέλη.

3. Από τη θέσπιση του προγράμματος Daphne (2000-2003) εξάλλου, σειρά νέων διεθνών νομοθετικών μέτρων και ευρωπαϊκών μέσων έχουν προστεθεί ώστε να ενισχυθεί το πλαίσιο δράσης για την καταπολέμηση της βίας, ειδικότερα εις βάρος παιδιών, ζητώντας παράλληλα την εφαρμογή εναρμονισμένων, πολυτομεακών ενεργειών [27]. Οι ετήσιες αξιολογήσεις του προγράμματος Daphne επίσης, απαιτούν συστηματικά την καλύτερη διάδοση των αποτελεσμάτων και την αντιμετώπιση τομέων βίας που δεν προτείνονται από τις ΜΚΟ και οργανισμούς στις σχετικές τους προτάσεις. Τέλος, το ψήφισμα A5-0233(2002) του Ευρωπαϊκού Κοινοβουλίου για το πρόγραμμα Daphne ζητά να ληφθούν μέτρα με την προοπτική ανάπτυξης δεικτών για τη βία καθώς και τη συλλογή αντίστοιχων δεδομένων σε ολόκληρη την Ευρώπη.

[27] Περιλαμβάνονται τα εξής: προαιρετικό πρωτόκολλο στη σύμβαση για τα δικαιώματα του παιδιού περί της πώλησης παιδιών, της πορνείας, της πορνογραφίας και της εμπορίας - σύμβαση ΔΟΕ αριθ. 182 (και σύσταση αριθ. 190) περί των χειρίστων μορφών παιδικής εργασίας - η σύμβαση του ΟΗΕ για το διεθνικό έγκλημα και το συμπληρωματικό πρωτόκολλο για την εμπορία ανθρώπων - έγγραφα της δεύτερης παγκόσμιας διάσκεψης για τη σεξουαλική εκμετάλλευση παιδιών επί χρήμασι (Γιοκοχάμα, 2001) και οι περιφερειακές διαβουλεύσεις της Βουδαπέστης, και η ειδική γενική σύνοδος του ΟΗΕ για τα παιδιά (Νέα Υόρκη, 2002).

Για να αντιμετωπιστεί αυτή η κατάσταση, προτείνεται να προστεθούν 5,7 εκατ. ευρώ, που αντιστοιχούν στο 14% του συνολικού προϋπολογισμού για το Daphne II, προκειμένου να καταστεί δυνατή η εφαρμογή αυτών των ενεργειών.

Εν περιλήψει, ο αιτούμενος προϋπολογισμός είναι ο ακόλουθος:

>ΘΕΣΗ ΠIΝΑΚΑ>

Η προτεινόμενη δημοσιονομική κατανομή είναι ως εξής:

>ΘΕΣΗ ΠIΝΑΚΑ>